## Rješenje Ustavnog suda Republike Hrvatske broj: U-IIIVs-4537/2008 od 27. svibnja 2009.

### NN 85/2009 (17.7.2009.), Rješenje Ustavnog suda Republike Hrvatske broj: U-IIIVs-4537/2008 od 27. svibnja 2009.

85 17.07.2009 Rješenje Ustavnog suda Republike Hrvatske broj:
U-IIIVs-4537/2008 od 27. svibnja 2009.

USTAVNI SUD REPUBLIKE HRVATSKE

2115

Ustavni sud Republike Hrvatske, u Vijeću za rješavanje postupovnih pretpostavki za odlučivanje o ustavnim tužbama, u sastavu sudac Ivan Matija, predsjednik Vijeća, te sutkinje Snježana Bagić i Nevenka Šernhorst, članice Vijeća, u postupku koji je ustavnom tužbom pokrenuo M. B. iz P., s prebivalištem u Nj., na sjednici održanoj 27. svibnja 2009. godine, jednoglasno je donio

RJEŠENJE

I. Ustavna tužba se odbacuje.

II. Ovo rješenje objavit će se u »Narodnim novinama«.

Obrazloženje

1. Na temelju članka 62. stavka 1. Ustavnog zakona o Ustavnom sudu Republike Hrvatske (»Narodne novine«, broj 99/99., 29/02., 49/02. – pročišćeni tekst, u daljnjem tekstu: Ustavni zakon), podnositelj je podnio 16. listopada 2008. ustavnu tužbu protiv rješenja Vrhovnog suda Republike Hrvatske broj: Gzp-558/08-2 od 30. travnja 2008., kojim je odbačen zahtjev podnositelja za zaštitu prava na suđenje u razumnom roku radi duljine trajanja postupka, kao nepotpun budući da nije naveo punomoćnika za primanje pismena u Republici Hrvatskoj.

2. U ustavnoj tužbi podnositelj navodi da je Vrhovni sud Republike Hrvatske »odbio« njegov zahtjev iz formalnih razloga. Smatra da je postupak, koji se vodio pred Općinskim sudom u Poreču od 1994., nerazumno dugo trajao.

Predlaže ustavnu tužbu usvojiti i isplatiti mu primjerenu naknadu, uz troškove i pripadajuće kamate.

Ustavna tužba je nepravodobna.

3. Člankom 62. stavkom 1. Ustavnog zakona o Ustavnom sudu Republike Hrvatske (»Narodne novine«, broj 99/99., 29/02. i 49/02. – pročišćeni tekst, u daljnjem tekstu: Ustavni zakon) propisano je:

Svatko može podnijeti Ustavnom sudu ustavnu tužbu ako smatra da mu je pojedinačnim aktom tijela državne vlasti, tijela jedinice lokalne i područne (regionalne) samouprave ili pravne osobe s javnim ovlastima, kojima je odlučeno o njegovim pravima i obvezama ili o sumnji ili optužbi zbog kažnjivog djela, povrijeđeno ljudsko pravo ili temeljna sloboda zajamčena Ustavom, odnosno Ustavom zajamčeno pravo na lokalnu i područnu (regionalnu) samoupravu (u daljnjem tekstu: ustavno pravo).

Člankom 64. Ustavnog zakona propisano je:

Ustavna se tužba može podnijeti u roku od 30 dana računajući od dana primitka odluke.

Člankom 28. stavkom 3. Zakona o sudovima (»Narodne novine«, 150/05., 16/07., 113/08.) propisano je:

Protiv rješenja o zahtjevu za zaštitu prava na suđenje u razumnom roku može se u roku od 15 dana podnijeti žalba Vrhovnom sudu Republike Hrvatske. Protiv rješenja Vrhovnog suda Republike Hrvatske žalba nije dopuštena ali se može pokrenuti ustavna tužba.

4. Podnositelj je putem Generalnog konzulata Republike Hrvatske u Nj., S., primio 10. rujna 2008. rješenje Vrhovnog suda Republike Hrvatske broj: Gzp-558/08-2 od 30. travnja 2008. Ustavnu tužbu podnositelj je predao na pošti 16. listopada 2008. godine.

Budući da je ustavna tužba podnesena nakon isteka roka od 30 dana, propisanog člankom 64. Ustavnog zakona, ustavnu tužbu trebalo je odbaciti zbog nepravodobnosti.

5. Na temelju članka 72. Ustavnog zakona riješeno je kao u izreci.

6. Objava ovog rješenja temelji se na članku 29. Ustavnog zakona.

Broj: U-IIIVs-4537/2008

Zagreb, 27. svibnja 2009.

USTAVNI SUD REPUBLIKE HRVATSKE

Predsjednik Vijeća
dr. sc. Ivan Matija, v. r.

Rješenje, NN 85/2009-2115